# Predkladacia správa

Návrh nariadenia vlády Slovenskej republiky, ktorým sa ustanovujú hranice chránených oblastí prirodzenej akumulácie vôd (ďalej len „návrh nariadenia“), vypracovalo Ministerstvo životného prostredia Slovenskej republiky na splnenie ustanovení § 18 a § 19 zákona č. 305/2018 Z. z. o chránených oblastiach prirodzenej akumulácie vôd a o zmene a doplnení niektorých zákonov v znení zákona č. 517/2022 Z. z.

Chránené oblasti prirodzenej akumulácie vôd (ďalej len „CHVO“) vyhlásené podľa nariadenia vlády Slovenskej socialistickej republiky č. 46/1978 Zb. o chránenej oblasti prirodzenej akumulácie vôd na Žitnom ostrove v znení neskorších predpisov a podľa nariadenia vlády Slovenskej socialistickej republiky č. 13/1987 Zb. o niektorých chránených oblastiach prirodzenej akumulácie vôd v znení zákona č. 184/2002 Z. z. sa považujú za CHVO podľa zákona č. 305/2018 Z. z . o chránených oblastiach prirodzenej akumulácie vôd a o zmene a doplnení niektorých zákonov.

Vymedzenie CHVO podľa popisu v uvedených nariadeniach vlády Slovenskej socialistickej republiky v súčasnosti už nie je postačujúce. Hranice CHVO sú v týchto právnych predpisoch ustanovené len slovne. V návrhu nariadenia sú hranice CHVO ustanovené s presnosťou na parcely katastrálnych území obcí. Súčasťou návrhu nariadenia je spracovaný a spresnený priestorový údaj o CHVO vo vektorovej podobe (polygón) určený na podklade vektorových máp katastra nehnuteľností, ktorý bude slúžiť ako jeden z podkladov pri vyhotovení zjednodušeného geometrického plánu.

Návrh nariadenia nebude predmetom vnútrokomunitárneho pripomienkového konania.